ROZHODNUTIE RADY
z 8. novembra 2007,
ktorým sa Slovinská republika oprávňuje v záujme Európskeho spoločenstva ratifikovať protokol z 12. februára 2004, ktorým sa mení a dopĺňa Parížsky dohovor o zodpovednosti tretej strany v oblasti jadrovej energie z 29. júla 1960
(2007/727/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 61 písm. c) a článok 67 v spojení s jej článkom 300 ods. 2 prvým pododsekom a článkom 300 ods. 3 druhým pododsekom,
so zreteľom na návrh Komisie,
so zreteľom na súhlas Európskeho parlamentu,
keďže:
(1)
Protokol z 12. februára 2004 (ďalej len „protokol“), ktorým sa mení a dopĺňa Dohovor o zodpovednosti tretej strany v oblasti jadrovej energie z 29. júla 1960, zmenený a doplnený dodatkovým protokolom z 28. januára 1964 a protokolom zo 16. novembra 1982 (ďalej len „Parížsky dohovor“), obsahuje ustanovenia, ktorými sú dotknuté pravidlá stanovené v nariadení Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach (1). Ide o oblasť, v ktorej má Spoločenstvo výlučnú právomoc.
(2)
Rozhodnutím 2003/882/ES (2) Rada oprávnila členské štáty, ktoré sú zmluvnými stranami Parížskeho dohovoru, podpísať uvedený protokol v záujme Spoločenstva.
(3)
Rozhodnutím 2004/294/ES (3) Rada oprávnila tie isté štáty ratifikovať uvedený protokol v záujme Spoločenstva alebo pristúpiť k nemu. Podľa článku 2 uvedeného rozhodnutia mali členské štáty prijať potrebné opatrenia, aby ratifikačné listiny protokolu alebo listiny o pristúpení k nemu uložili súčasne, podľa možnosti do 31. decembra 2006.
(4)
Rozhodnutie 2004/294/ES bolo určené tým členským štátom, ktoré boli súčasťou Spoločenstva k 8. marcu 2004, s výnimkou Rakúska, Dánska, Írska a Luxemburska, ako to vyplýva zo spoločného uplatňovania článku 1 ods. 3 a článku 4 uvedeného rozhodnutia.
(5)
Slovinská republika je zmluvnou stranou Parížskeho dohovoru a podpísala protokol vo vlastnom mene 12. februára 2004. Keďže rozhodnutie 2004/294/ES bolo určené len určitým členským štátom, Slovinská republika sa po svojom pristúpení k Európskej únii 1. mája 2004 nemohla považovať za jeho adresáta v zmysle článku 53 Aktu o pristúpení z roku 2003.
(6)
Spojené kráľovstvo a Írsko sú viazané nariadením (ES) č. 44/2001, a zúčastňujú sa preto na prijímaní tohto rozhodnutia.
(7)
V súlade s článkami 1 a 2 Protokolu o postavení Dánska, pripojeného k Zmluve o Európskej únii a k Zmluve o založení Európskeho spoločenstva, sa Dánsko nezúčastňuje na prijímaní tohto rozhodnutia, nie je ním viazané ani nepodlieha jeho uplatňovaniu.
(8)
Ratifikáciou protokolu Slovinskou republikou nie je dotknuté postavenie členských štátov Spoločenstva, ktoré nie sú zmluvnými stranami Parížskeho dohovoru,
PRIJALA TOTO ROZHODNUTIE:
Článok 1
Bez toho, aby boli dotknuté právomoci Spoločenstva, Slovinská republika v záujme Spoločenstva ratifikuje protokol, ktorým sa mení a dopĺňa Parížsky dohovor.
Touto ratifikáciou nie je dotknuté postavenie členských štátov Spoločenstva, ktoré nie sú zmluvnými stranami Parížskeho dohovoru.
Článok 2
Slovinská republika prijme potrebné opatrenia, aby ratifikačné listiny protokolu uložila podľa možnosti súčasne s členskými štátmi, ktorým je určené rozhodnutie 2004/294/ES.
Článok 3
Pri ratifikácii protokolu Slovinská republika písomne informuje generálneho tajomníka Organizácie pre hospodársku spoluprácu a rozvoj o tom, že ratifikácia prebehla v súlade s týmto rozhodnutím.
Článok 4
Toto rozhodnutie je určené Slovinskej republike.
V Bruseli 8. novembra 2007